รัฐบาลไทย-ข่าวทำเนียบรัฐบาล-ผลประชุมสภาการศึกษา 3/2561
วันจันทร์ที่ 16 กรกฎาคม 2561
ผลประชุมสภาการศึกษา 3/2561
ศ.คลินิก นพ.อุดม คชินทร รัฐมนตรีช่วยว่าการกระทรวงศึกษาธิการ เป็นประธานการประชุมสภาการศึกษา ครั้งที่ 3/2561 เมื่อวันพุธที่ 11 กรกฎาคม 2561 ณ ห้องประชุมกําแหง พลางกูร ชั้น 3 อาคาร 56 ปี สํานักงานเลขาธิการสภาการศึกษา
ศ.คลินิก นพ.อุดม คชินทร รัฐมนตรีช่วยว่าการกระทรวงศึกษาธิการ เป็นประธานการประชุมสภาการศึกษา ครั้งที่ 3/2561 เมื่อวันพุธที่ 11 กรกฎาคม 2561 ณ ห้องประชุมกําแหง พลางกูร ชั้น 3 อาคาร 56 ปี สํานักงานเลขาธิการสภาการศึกษา
นพ.อุดม คชินทรรมช.ศึกษาธิการกล่าวว่า การประชุมครั้งนี้ได้มีการหารือร่วมกันพร้อมการแสดงความคิดเห็นอย่างกว้างขวาง ซึ่งทําให้ได้ข้อสรุปและความก้าวหน้างานในหลายส่วน โดยเฉพาะการพิจารณาเกี่ยวกับ (ร่าง) ข้อเสนอการพัฒนาระบบการติดตามและประเมินผลการจัดการศึกษา เพื่อให้มีระบบการติดตามและประเมินผลการจัดการศึกษาที่เชื่อมโยงและบูรณาการการดําเนินงานระหว่างหน่วยงานที่เกี่ยวข้อง สอดคล้องกับเป้าหมายการปฏิรูปการศึกษาของประเทศ สร้างขีดความสามารถในการแข่งขัน ตลอดจนส่งเสริมประสิทธิภาพการใช้ทรัพยากรและสร้างเสริมธรรมาภิบาลของระบบการศึกษา โดยที่ประชุมได้ให้ความเห็นชอบในหลักการของข้อเสนอการพัฒนาระบบการติดตามและประเมินผลการจัดการศึกษา และให้รับข้อเสนอแนะและข้อคิดเห็นนําไปปรับปรุงเพื่อให้เกิดความสมบูรณ์มากขึ้น
นอกจากนี้ ที่ประชุมได้รับทราบการดําเนินงานของคณะอนุกรรมการสภาการศึกษา 9 คณะ ดังนี้
คณะอนุกรรมการด้านนโยบายการศึกษาและกลไกการขับเคลื่อนแผนสู่ปฏิบัติได้มีการประชุมพิจารณาความเชื่อมโยงของแผนการศึกษาแห่งชาติ พ.ศ.2560-2579 กับแผนขององค์กรหลักและสถาบันส่งเสริมการสอนวิทยาศาสตร์และเทคโนโลยี พร้อมจะศึกษาวิเคราะห์ และติดตามการจัดการศึกษาเพื่อการมีอาชีพรองรับนโยบาย THAILAND 4.0 ตลอดจนเตรียมตั้งคณะทํางานวิเคราะห์ข้อมูลสําหรับการจัดตั้งเขตพื้นที่การศึกษามัธยมศึกษาเพิ่มเติมให้ครบทุกจังหวัดได้อย่างเหมาะสม
คณะอนุกรรมการด้านระบบฐานข้อมูลและตัวชี้วัดได้มีการประชุมหารือถึงการใช้ประโยชน์ข้อมูลจากหน่วยการศึกษา เพื่อพัฒนาระบบคลังข้อมูลและระบบรายงานสารสนเทศสําหรับการประเมินผลการจัดการศึกษา ภายใต้กรอบตัวชี้วัดตามแผนการศึกษาของชาติ พ.ศ.2560-2579 ตลอดจนการวิเคราะห์แนวโน้มสภาวการณ์การศึกษา และการผลิตและพัฒนากําลังคนให้สอดคล้องกับความต้องการสาขาอาชีพจําเป็นในตลาดแรงงานไทยและสากล ทั้งนี้ ยังคงให้ความสําคัญกับตัวชี้วัดระดับนานาชาติ ในโครงการ World Education Indicators ของยูเนสโก สําหรับใช้ในการจัดอันดับความสามารถในการแข่งขันในเวทีโลกด้วย
คณะอนุกรรมการด้านระบบทรัพยากรและการเงินเพื่อการศึกษาได้มีการหารือถึงปัญหาด้านการบริหารจัดการงบประมาณด้านการศึกษาให้เกิดประโยชน์สูงสุด โดยเสนอให้มีการรวบรวมและศึกษาข้อมูล งานวิจัยที่เกี่ยวข้อง เพื่อวิเคราะห์สรุปเป็นกรอบในการดําเนินงาน อาทิ งานวิจัยทั้งในและต่างประเทศ ทรัพยากรเพื่อการศึกษา การใช้จ่ายงบประมาณเพื่อการศึกษา มาตรฐานการศึกษาชาติ เป็นต้น ที่จะช่วยปรับระบบจัดสรรงบประมาณผ่านตัวผู้เรียนและเชื่อมโยงกับผลสัมฤทธิ์ทางการศึกษามากขึ้น ส่งเสริมให้สถานศึกษาเกิดการแข่งขันและพัฒนาคุณภาพ พร้อม ๆ กับเปิดโอกาสให้ภาคส่วนอื่นมีส่วนร่วมระดมทุนเพื่อการศึกษา นอกจากนี้ ได้นําระบบสารสนเทศภูมิศาสตร์ (Geographic Information System: GIS) มาใช้วิเคราะห์แนวทางการจัดตั้งสถานศึกษาที่มีความพร้อมเป็นโรงเรียนศูนย์กลางให้กับโรงเรียนที่ตั้งอยู่ในพื้นที่ใกล้เคียง โดยคํานึงถึงการยอมรับจากผู้มีส่วนเกี่ยวข้อง ก็จะช่วยให้รัฐนํางบประมาณไปพัฒนาประสิทธิภาพการจัดการเรียนการสอนได้มากขึ้น
คณะอนุกรรมการด้านมาตรฐานการศึกษาและการจัดการเรียนรู้ได้ตั้งคณะทํางานเพื่อยกร่างมาตรฐานการศึกษาของชาติ พ.ศ. .... พร้อมกําหนดมาตรฐานในแต่ละระดับการศึกษาว่าต้องรู้และสามารถทําอะไรได้บ้าง เพื่อให้ได้ผลลัพธ์ที่พึงประสงค์ของการศึกษา (Desires Outcomes of Education: DOE) คือคุณลักษณะของคนไทยสําหรับประเทศไทย 4.0 ที่ตอบสนองวิสัยทัศน์การพัฒนาประเทศ สู่ความมั่นคง มั่งคั่ง ยั่งยืน โดยมีคุณลักษณะบุคคลผู้เรียนรู้ ผู้ร่วมสร้างสรรค์นวัตกรรม และผู้มีความเป็นพลเมืองที่เข้มแข็ง พร้อมทั้งมีคุณธรรม มีทักษะการเรียนรู้และชีวิต ทักษะทางปัญญา ความรู้ ตลอดจนธํารงความเป็นไทย และแข่งขันได้ในเวทีโลก ทั้งนี้ ขณะนี้อยู่ระหว่างปรับปรุงร่างมาตรฐานการศึกษาตามข้อเสนอแนะของคณะกรรมการและผู้เกี่ยวข้อง ก่อนจะนําเสนอให้คณะรัฐมนตรีพิจารณาให้ความเห็นชอบต่อไป
คณะอนุกรรมการด้านการประเมินผลการศึกษาได้ประชุมหารือเพื่อจัดทําข้อเสนอการพัฒนาระบบการติดตามและประเมินผลการจัดการศึกษา ทั้งในแนวทางที่ยังเป็นหน่วยงานภายใต้กระทรวงศึกษาธิการและเป็นหน่วยงานภายนอก พร้อมให้เร่งจัดทํากฎกระทรวงที่เกี่ยวข้องกับพระราชบัญญัติการศึกษาแห่งชาติ พ.ศ.2542 มาตรา 62 ที่ให้มีระบบการตรวจสอบ ติดตาม และประเมินผลประสิทธิภาพและประสิทธิผลการใช้จ่ายงบประมาณการจัดการศึกษาให้สอดคล้องกับหลักการศึกษา แนวการจัดการศึกษา และคุณภาพมาตรฐานการศึกษา โดยหน่วยงานภายในและหน่วยงานของรัฐที่มีหน้าที่ตรวจสอบภายนอก
คณะอนุกรรมการด้านกฎหมายการศึกษาได้พิจารณาทบทวนกฎกระทรวงตามมาตรา 12 ของพระราชบัญญัติการศึกษาแห่งชาติ จํานวน 6 ฉบับ ตลอดจนศึกษาและสังเคราะห์ข้อมูลกฎกระทรวงที่จะต้องดําเนินการแก้ไขโดยเร่งด่วน จํานวน 2 ฉบับ
คณะอนุกรรมการด้านการวิจัยการศึกษาได้มีการประชุมหารือเพื่อกําหนดเป้าหมายและขอบเขตการดําเนินงานด้านการวิจัย ซึ่งมีความเห็นพ้องกันที่จะให้สํานักงานเลขาธิการสภาการศึกษาจัดทํางานวิจัยเพื่อหาแนวทางนํานโยบายสู่การปฏิบัติและประเด็นปัญหาการศึกษาในปัจจุบัน ตลอดจนเสนอให้มีการวิจัยที่ตอบสนองต่อการปฏิรูปการศึกษาของประเทศ โดยอาจจะทบทวนและจัดทําวิจัยเอกสารจากผลงานวิจัยที่มีอยู่แล้ว ในประเด็นการศึกษาที่สําคัญ อาทิ การกระจายอํานาจ การนํานโยบายลงสู่การปฏิบัติ การเรียนการสอน การผลิตครู รวมทั้งการศึกษาตามอัธยาศัยหรือการศึกษาตลอดชีวิต เป็นต้น
คณะอนุกรรมการด้านบทบาทของภาคประชาสังคมเพื่อการศึกษาเตรียมที่จะจัดประชุมหารือกับหน่วยงานที่มีส่วนเกี่ยวข้องกับการจัดการศึกษาในรูปแบบต่าง ๆ ได้แก่ การศึกษาทางเลือก, บ้านเรียน (Home School) ซึ่งจัดการโดยครอบครัวหรือกลุ่มของครอบครัว, การศึกษาชนเผ่า, ท้องถิ่นเพื่อการศึกษา, การศึกษาเพื่อผู้พิการและผู้ด้อยโอกาส, การศึกษาเอกชน และการศึกษาสําหรับพระภิกษุและสามเณร
คณะด้านศาสนา ศิลปะ วัฒนธรรม กีฬาและภูมิปัญญาได้มีการหารือเกี่ยวกับแนวคิดการบูรณาการศาสนา ศิลปะ วัฒนธรรม กีฬาและภูมิปัญญา สู่หลักสูตรการเรียนการสอนในกรอบภารกิจทั้ง 5 ด้าน พร้อมการเตรียมจัดทําข้อเสนอเชิงนโยบายด้านการศึกษา เพื่อนําหลักสูตรสู่ห้องเรียนในสถานศึกษาทุกระดับ ตั้งแต่ปฐมวัย ประถมศึกษา และมัธยมศึกษา ที่จะเป็นการสร้างมาตรฐานเด็กไทยที่มีคุณภาพทั้งเรียนเก่งและเป็นคนดีในอนาคต
Written byนวรัตน์ รามสูต
Photo Creditอิทธิพล รุ่งก่อน
Rewriterนวรัตน์ รามสูต
Editorบัลลังก์ โรหิตเสถียร